1. Ftit snin ilu kelli l-opportunità u x-xorti li nara mill-viċin kif jaħdem id-Dipartiment tal-Kunsilli Lokali. Dipartiment xejn faċli, anzi mimli b'diversi sfidi u kumplikazzjonijiet, speċjalment għall-membri tas-servizz pubbliku. Il-Kunsilli li għandna, fil-verità jvarjaw bejn dawk li jittrasformaw ruħhom f'kampi tal-battalja politiċi u oħrajn fejn il-Kunsilliera jaħdmu id f'id, jippruvaw jibdlu l-lokalità tagħhom. Ir-realtà hija li l-maġġoranza tagħhom bnew fuq il-ħidmiet passati anke jekk xi wħud minnhom, is-Sindki u l-Kunsilliera, saru kważi indispensabbli. Għalhekk, fejn ikun hemm l-inkwiet, is-sitwazzjoni għad-dipartiment ma tkun faċli assolutament xejn. 2. Din is-sena dħalt lura f'din il-linja ta' ħidma politika. M'hemmx dubju li fl-erba' snin li għaddew, il-ħidma tal-Ministru Chris Said kienet qegħda hemm. Diversi proġetti u programmi jidhru għaddejjin. Uħud niftakarhom jibdew, oħrajn rajthom mill-kamra tal-Kabinett jibdew u jimmaterjalizzaw. M'hemmx dubju li l-emendi li daħlu fis-seħħ kmieni f'din il-leġislatura għamlu differenza. Niftakar l-emendi u d-diskussjonijiet magħhom fil-leġislatura ta' qabel. Kien hemm żgur mumenti ta' riflessjoni li wasslu lejn iktar issudar tat-trasparenza u l-akkontabilità li wieħed għandu jippretendi. 3. Tul din il-ġimgħa stajt nara direttament li l-koperazzjoni bejn id-dipartiment u l-Kunsilli varji kibret. Is-servizz tal-Kunsilliera varji hemm bżonn li jiġi valutat u, fl-istess ħin, imtejjeb. Inħares 'il quddiem sabiex naraw li l-Kunsilliera, is-Segretarji Eżekuttivi u l-impjegati jingħataw iktar taħriġ sabiex jifhmu aħjar l-għodda li hemm għad-dispożizzjoni tagħhom. Illum il-Kunsilli qed jittrasformaw ruħhom iktar u iktar bħala strumenti ta' bidla fl-abitat, fl-ambjent u f'dak kollu li hemm bżonn li jinbidel. 4. Fil-ħidma ta' kuljum żdiedu l-fondi li huma għad-dispożizzjoni tal-Kunsilli: l-ewwel, permezz tal-allokazzjoni diretta tal-Gvern, kif ukoll fid-diversi possibilitajiet li qed jimmaterjalizzaw ruħhom mill-Unjoni Ewropea. L-iskrutinju neċessarju f'din id-direzzjoni kiber, però hemm lok għal iktar ħidma hawn, speċjalment wara d-diversi punti u osservazzjonijiet li saru mill-Uffiċċju tal-Awditur Ġenerali. Dawn m'għandhom jiġu b'ebda mod injorati, anzi hemm lok ta' iktar attenzjoni sabiex tikber iktar l-akkontabilità. Qegħdin nitkellmu fuq flus li jiġu direttament fdati f'idejn din il-forma legali ta' demokrazija amministrattiva li m'għandhiex tiġi traskurata. 5. Huwa determinanti li l-kwalità tal-Kunsilliera tkompli tikber. Dawk li jitressqu 'l quddiem mill-partiti varji sabiex jagħtu dan is-servizz huwa vitali li jkunu preparati tajjeb, iktar milli jkunu partitarji. Il-kwalità tal-politika Maltija tikber appena tassigura li iktar ċittadini jidħlu bi preparazzjoni. Huwa fir-realtà proċess 'il quddiem. Għax hemm żgur bidla f'din id-direzzjoni għal titjib li hemm żgur il-bżonn li jitkompla. Jitkompla iktar u iktar f'dan ix-xenarju partikolari quddiem l-appuntament elettorali ta' numru sostanzjali tal-Kunsilli lokali tagħna. 6. Il-fatt li t-terminu tal-"leġislatura" tal-Kunsilli żdied, kif ukoll li naqqasna mill-akkaniment politiku b'votazzjonijiet kull sena u b'tibdil kull tlett snin wassal lejn ferm iktar ħidma u stabilità. Il-Kunsilli lokali huma żgur passi importanti lejn iktar parteċipazzjoni demokratika. Din id-demokrazija amministrattiva trid tkompli tiġi kkultivata. Għaddew diġà erba' snin mill-aħħar emendi u, bħal ma ġara f'dawk li saru qabel, hemm bżonn ta' riflessjoni lejn numru ta' tibdiliet ġodda. Nittama li dan il-proċess jinbeda minnufih għax permezz ta' dan inkunu nistgħu nkomplu nagħmlu mill-Kunsilli lokali għodda għas-servizz tal-bnedmin.
Il-Kunsilli Lokali